Seguint la petja de Mollet del Vallès, guardonada l'any 2015, ara una altra ciutat catalana guanya el Premi European Green Leaf (2019) que atorga la Comissió Europea a localitats d'entre vint mil i cent mil habitants: es tracta de Cornellà de Llobregat.
Hi han tingut gran part del mèrit els esforços de la localitat llobregatenca per fer arribar el verd urbà a tots els racons del municipi.
Per la seva ubicació en una zona del país quasi totalment urbanitzada, i amb altes densitats de població (gairebé noranta mil habitants en tot just 7 km 2 de territori), la ciutat de Cornellà de Llobregat afronta importants reptes en matèria de qualitat de l'aire i de foment de la biodiversitat.
Gràcies a polítiques agosarades, però, sembla que se n'està sortint amb èxit, tal com aquest guardó europeu ve a reconèixer-li.
Cornellà va ser premiada ex aequo amb la localitat neerlandesa de Horst aan de Maas, a la riba del Mosa, en un acte celebrat el mes de juny d'enguany a Nimega (l'actual Capital Verda Europea, als Països Baixos).
Concorrien al guardó, a més de les ciutats guanyadores, Gabrovo (Bulgària), Joensuu (Finlàndia) i Mechelen (Bèlgica).
El premi va reconèixer el compromís de la ciutat a esdevenir una vila realment sostenible, dins una àrea metropolitana d'alta densitat, amb pràctiques que poden ser modèliques per a altres zones urbanes de característiques semblants.
Les activitats que du a terme la ciutat s'enquadren en el Projecte decennal Cornellà Natura, alguns dels eixos del qual són la pacificació de carrers, la conversió d'espais urbans en zones de vianants, l'ampliació de la xarxa de carrils bici, la promoció del transport públic, la lluita contra la pol·lució atmosfèrica (amb mesures de restricció del trànsit rodat, jornades sense cotxes o limitacions de certs tipus de calderes en edificis públics), la lluita contra la contaminació acústica (mitjançant campanyes de conscienciació), el guany d'espais fins ara inaccessibles per a ús de la ciutadania, la correcta gestió de residus, el reforç de l'economia circular i la gestió de l'aigua (amb actuacions de recuperació d'aigües pluvials i d'aigües grises, i mitjançant campanyes de sensibilització).
Tot aquest seguit de pràctiques s'aniran implantant entre 2016 i 2026.
Però sens dubte el Projecte Cornellà Natura destaca per les seves ambicions pel que fa a verd urbà: s'aspira que cada habitant de la ciutat disposi de 15 m 2 d'espai verd.
Tot plegat, ha de resultar en quasi una cinquena part del territori municipal (1,35 km 2 ) convertida en àrea vegetal, en l'horitzó 2026.
Per aconseguir-ho, Cornellà proposa la creació de deu eixos verds que majoritàriament s'haurien de poder establir mitjançant processos d'intervenció urbana de poca envergadura.
Els deu eixos, que en moltes ocasions inclouen algunes zones dels municipis limítrofs (Esplugues de Llobregat, St.
Joan Despí, l'Hospitalet de Llobregat) es divideixen en cinc de principals, estructurants de tota la ciutat, i cinc de secundaris.
Entre les operacions habituals que han de servir per a la creació d'aquests eixos, la majoria són d'interconnexió i potenciació d'espais verds ja existents, de recuperació d'antics espais fabrils en desús, o de redistribució modal de fluxos de trànsit en algunes avingudes.
En tots els casos, els processos de (re)vegetalització es preveuen a partir d'espècies autòctones, que no requereixen gran manteniment i estan ben adaptades a l'estrès hídric estacional.
Donen una idea de la magnitud del Projecte les partides que s'hi esmercen: només aquest any 2018 hauran estat més de sis milions d'euros.
Algunes de les actuacions d'enguany consistiran en les intervencions a l'avinguda dels Alps, a la de Pablo Picasso, a la de Sant Ildefons i al parc del Canal de la Infanta i a la carrera del Prat; a més, aquest 2018 s'han impulsat projectes divulgatius en col·laboració amb les escoles de la ciutat, i activitats de sensibilització, com ara la celebració de la Setmana de la Natura, entre d'altres.
Per saber-ne més: Cornellà Natura, Cornellà Green Leaf Award 2019, Green Leaf Award 2019 – Avaluació tècnica [PDF]
Planificació estratègica d'àmbits territorials específics i en matèria ambiental, Projectes territorials i ambientals, Difusió d'informació i comunicació de plans i projectes i d'altres actuacions del departament, Comportament social vinculat al territori i al medi ambient, Dimensió social de la sostenibilitat, Reurbanització, Remodelació del sòl industrial, Contaminació atmosfèrica i protecció de l'ambient atmosfèric, Metodologies per a la incorporació de la sostenibilitat en la pràctica docent, Tendències de la biodiversitat a Catalunya, Nous actors de la conservació, Mitigació